**ΕΡΓΑΛΕΙΑ ΠΟΥ ΘΑ ΧΡΗΣΙΜΟΠΟΙHΘΟΥΝ (ΕΝΤΥΠΑ ΚΑΙ ΗΛΕΚΤΡΟΝΙΚΑ)**

* Το σχολικό εγχειρίδιο της [Αρχαίας Ιστορίας της Α΄ Γυμνασίου](http://ebooks.edu.gr/modules/ebook/show.php/DSGYM-A105/29/155%2C895/) (ψηφιακή μορφή)
* Το Διαδραστικό Σχολικό Βιβλίο [Ηροδότου Ιστορίες της Α΄Γυμνασίου](http://ebooks.edu.gr/modules/ebook/show.php/DSGYM-A113/349/2334%2C8910/)
* Το λογισμικό επεξεργασίας κειμένου (Microsoft Word)
* Το λογισμικό παρουσίασης (Power Point)
* [Padlet](https://el.padlet.com/) (διαδικτυακή εφαρμογή με δυνατότητα έκφρασης ιδεών μέσα σε ένα ομαδοσυνεργατικό πνεύμα)
* Gmail (ηλεκτρονικό ταχυδρομείο)
* Google docs (google drive για συνεργατική γραφή)
* [EclipseCrossword](http://www.eclipsecrossword.com/) (πρόγραμμα κατασκευής σταυρόλεξου)
* [Flipsnack](http://www.flipsnack.com/) (δημιουργία online ψηφιακού περιοδικού – εφημερίδας)
* Το πρόγραμμα δημιουργίας ψηφιακού βιβλίου [storybird](https://storybird.com/)
* Ο φυλλομετρητής πλοήγησης στο διαδίκτυο (browser)
* Φάκελος με φύλλα εργασίας και έντυπα φύλλα εργασίας
* Το διαδίκτυο (επιλεγμένες ιστοσελίδες, για εξοικονόμηση χρόνου έχουν δημιουργηθεί υπερσύνδεσμοι)
* Βιντεοποροβολέας
* Φορητός υπολογιστής
* Ηχεία
* [youtube](https://www.youtube.com/?gl=GR&hl=el)

Προτεινόμενες ιστοσελίδες ως πηγές:

1. [Ηροδότου Ιστορίες (σχολικό βιβλίο Α΄Γυμνασίου)](http://ebooks.edu.gr/modules/ebook/show.php/DSGYM-A113/349/2334%2C8910/)
2. [Περσικοί πόλεμοι , Ηνίοχος](http://iniochos.blogspot.gr/p/blog-page_06.html)
3. [Ίδρυμα Μείζονος Ελληνισμού](2.%09http%3A/www.fhw.gr/chronos/04/gr/politics/index.html) (Αρχαϊκή περίοδος)
4. [Η Πύλη για την Ελληνική γλώσσα](http://www.greek-language.gr/digitalResources/ancient_greek/history/arxaiotita/index.html) (Ψηφίδες-Αρχαία Ελληνική-Πολυμεσικοί πόροι- Αρχαιογνωσία-Ελληνική Αρχαιότητα)
5. [Εκπαιδευτικό λογισμικό Γυμνασίου «Ηροδότου Ιστορίες»](http://www.pi-schools.gr/software/gymnasio/irodotos_a_b/)
6. [Google maps, Περσικοί πόλεμοι (Persian wars)](http://goo.gl/q29CGM)
7. [Ελληνικός Πολιτισμός, Η μάχη των Θερμοπυλών](http://users.sch.gr/ipap/Ellinikos%20Politismos/maxes/maxes.htm)
8. [Υπουργείο Πολιτισμού και Αθλητισμού | Θερμοπύλες](5.%09http%3A/odysseus.culture.gr/h/3/gh351.jsp?obj_id=4961)
9. [Κ. Π. Καβάφης](http://www.kavafis.gr/)
10. [Κ.Π. ΚΑΒΑΦΗΣ - Θερμοπύλες](https://www.youtube.com/watch?v=NCzuNG5CeSA)
11. [Περιμένοντας τους βαρβάρους, διδακτική πρόταση Αντωνέλλου Σ.](http://www.schools.ac.cy/eyliko/mesi/Themata/logotechnia/yfistameno_yliko_lykeio/didaktikes_protaseis/perimenontas_tous_varvarous_kavafis.pdf)
12. [Λεωνίδας](http://el.wikipedia.org/wiki/%CE%9B%CE%B5%CF%89%CE%BD%CE%AF%CE%B4%CE%B1%CF%82) –Βικιπαίδεια
13. [Η αληθινή ιστορία των 300](http://www.cinemanews.gr/v5/news.php?n=4388)
14. [The 300 Spartans](https://www.youtube.com/watch?v=oE43XYKZzH8) (απόσπασμα της χολυγουντιανής ταινίας «300 Spartans» του 1962, με την Άννα Συνοδινού στο ρόλο της Γοργώς, σε σκηνοθεσία Ρούντολφ Ματέ, της οποίας την μουσική συνέθεσε ο Μάνος Χατζιδάκης

 ( Spartan March )

1. [Θεμιστοκλής](http://el.wikipedia.org/wiki/%CE%98%CE%B5%CE%BC%CE%B9%CF%83%CF%84%CE%BF%CE%BA%CE%BB%CE%AE%CF%82) – Βικιπαίδεια
2. [Ο Θεμιστοκλής](http://users.sch.gr/cosmathan/salamis/themistocles.htm)
3. [Ξέρξης Α΄ της Περσίας](http://el.wikipedia.org/wiki/%CE%9E%CE%AD%CF%81%CE%BE%CE%B7%CF%82_%CE%91%CE%84_%CF%84%CE%B7%CF%82_%CE%A0%CE%B5%CF%81%CF%83%CE%AF%CE%B1%CF%82)
4. [Η ΜΑΧΗ ΤΩΝ ΘΕΡΜΟΠΥΛΩΝ-THE BATTLE OF THERMOPYLAE](https://www.youtube.com/watch?v=2ewtIFSnNYo) (Ξέρξης)
5. [Πέρσες (Αισχύλου)](http://el.wikipedia.org/wiki/%CE%A0%CE%AD%CF%81%CF%83%CE%B5%CF%82_%28%CE%91%CE%B9%CF%83%CF%87%CF%8D%CE%BB%CE%BF%CF%85%29)
6. [Η ΜΑΧΗ ΤΩΝ ΘΕΡΜΟΠΥΛΩΝ-THE BATTLE OF THERMOPYLAE](https://www.youtube.com/watch?v=2ewtIFSnNYo) (Εφιάλτης)
7. [Διηνέκης](http://el.wikipedia.org/wiki/%CE%94%CE%B9%CE%B7%CE%BD%CE%AD%CE%BA%CE%B7%CF%82)
8. [Εκπαιδευτική τηλεόραση,Σπάρτη-Θερμοπύλες-ΣπάρτηΙΙΙ](http://www.edutv.gr/deyterobathmia/sparti-thermopyles-sparti-iii)
9. [Ηροδότου *Ιστορίες,* Α΄Γυμνασίου](http://ebooks.edu.gr/modules/ebook/show.php/DSGYM-A113/349/2342%2C8931/)
10. [Φωτόδεντρο, Η έννοια της ελευθερίας](http://photodentro.edu.gr/lor/r/8521/7494?locale=el)
11. [Πύλη για την ελληνική γλώσσα](http://www.greek-language.gr/greekLang/modern_greek/tools/corpora/corpora/search.html) (σώματα κειμένων)
12. [«Οι πύλες της φωτιάς» Στίβεν Πρεσσφίλντ, περίληψη του βιβλίου](http://syntrofia.pbworks.com/w/page/39298639/%CE%9F%CE%B9%20%CF%80%CF%8D%CE%BB%CE%B5%CF%82%20%CF%84%CE%B7%CF%82%20%CF%86%CF%89%CF%84%CE%B9%CE%AC%CF%82)
13. [«Οι πύλες της φωτιάς» Στίβεν Πρεσσφίλντ, ολόκληρο το βιβλίο](http://isxys.blogspot.com/2012/04/steven-pressfield.html)
14. [ΟΙ ΠΥΛΕΣ ΤΗΣ ΦΩΤΙΑΣ – ΩΔΗ ΣΤΟΥΣ 300 ΤΟΥ ΛΕΩΝΙΔΑ](https://www.youtube.com/watch?v=ubsO8TbCE6k) (1) ταινία 25΄ σε σκηνοθεσία του γνωστού Λαμιώτη εικαστικού ΔΗΜ.ΚΟΛΤΣΙΔΑ
15. [ΟΙ ΠΥΛΕΣ ΤΗΣ ΦΩΤΙΑΣ – ΩΔΗ ΣΤΟΥΣ 300 ΤΟΥ ΛΕΩΝΙΔΑ](https://www.youtube.com/watch?v=F4D6PhLpp8E) , (2)
16. [Σελίδες ιστορίας και επιστήμης, Η μάχη των Θερμοπυλών και η ναυμαχία στο Αρτεμίσιο](http://history-pages.blogspot.gr/2011/08/blog-post.html)
17. [Εικονική περιήγηση στην αρχαία Μίλητο](http://www.fhw.gr/choros/miletus/360vr/gr/)
18. [The British Museum, war](http://www.ancientgreece.co.uk/war/challenge/cha_set.html)
19. Δημιουργία παιχνιδιού με <http://www.purposegames.com/game/0ce81763fd>

Φύλλα εργασίας

Ομάδα 1

**Βήμα 1ο**

Αναζητήστε στο διαδίκτυο λέξεις σχετικές με τη μάχη των Θερμοπυλών και τη ναυμαχία στο Αρτεμίσιο (π.χ. περσικοί πόλεμοι, μάχη Θερμοπυλών, Λεωνίδας, Ξέρξης, Θεμιστοκλής). Ανοίξτε ορισμένες από τις δεκάδες ιστοσελίδες και περιηγηθείτε σε αυτές, βρίσκοντας πληροφορίες και εικόνες σχετικές με το θέμα τους.

 Στη συνέχεια δημιουργήστε ένα φάκελο με όνομα «Η ομάδα μου», στον οποίο αποθηκεύστε κομμάτι από τις ιστοσελίδες που πιστεύετε ότι θα σας βοηθήσει στο θέμα σας, κάνοντας αντιγραφή επιλεγμένου μέρους από μια ιστοσελίδα και μετά επικόλλησή του στο φάκελο που δημιουργήσατε.

Δημιουργήστε μια παρουσίαση 10 επιφανειών στο Power Point με εικόνα-κείμενο-ήχο.

Αποθηκεύστε το νέο σας κείμενο στο φάκελο εργασίας σας στην επιφάνεια εργασίας του υπολογιστή σας και σε εξωτερική συσκευή αποθήκευσης (usb).

**Βήμα 2ο**

Ας φτιάξουμε το δικό μας χάρτη! Ακολουθήστε τα παρακάτω βήματα:

* πληκτρολογήστε στη μπάρα περιήγησης του διαδικτύου τη διεύθυνση [https://www.google.gr/maps/@37.9949795,23.7430636,15z](https://www.google.gr/maps/%4037.9949795%2C23.7430636%2C15z)
* Πατήστε «Οι Χάρτες μου» και λίγο πιο κάτω «ξεκινήστε»
* Συμπληρώστε στο username τη διεύθυνση………..@gmail.com και στο password τον κωδικό σας.
* Δώστε τον τίτλο «Θερμοπύλες» (ή όποιον άλλο θεωρείτε κατάλληλο, π.χ. να περιλαμβάνει το όνομα της ομάδας σας) και γράψτε ένα μικρό κείμενο στην περιγραφή.
* Στις «ρυθμίσεις απόρρητου και κοινής χρήσης» επιλέγετε «ιδιωτικός».
* Πατήστε το σύμβολο και τοποθετήστε το στο σημείο που βρίσκονται οι Θερμοπύλες. Στο μενού που αναδύεται γράψτε στον τίτλο «Θερμοπύλες», στην περιγραφή «Περσικοί» και στο τέλος «ΟΚ».
* Να επαναλάβετε την ίδια διαδικασία για όλες τις πόλεις που θα σημειώσετε.
* Μπορείτε να μεγεθύνετε τον χάρτη πατώντας το + στη μπάρα αριστερά.
* Όταν τελειώσετε με όλες τις πόλεις πατήστε «Αποθήκευση» και «Τέλος». Ο χάρτης σας θα αναρτηθεί στο blog μας.

Με βάση τη μελέτη του χάρτη αλλά και τις πληροφορίες του σχολικού βιβλίου να απαντήσετε στις παρακάτω ερωτήσεις σε ένα πίνακα του word με 4 στήλες και επικεφαλίδες τα παρακάτω :

α) Από ποιες περιοχές ξεκίνησε η εκστρατεία του Ξέρξη;

β) Από ποιες περιοχές πέρασε κατευθυνόμενος προς τις Θερμοπύλες;

γ) Ποιες επιλογές είχε για να περάσει από την Ασία στο ελλαδικό έδαφος;

δ) Ποια διάλεξε και γιατί τελικά;

Μην ξεχνάτε να αποθηκεύετε τις εργασίες σας!

**Βήμα 3ο**

Βρείτε πληροφορίες στο διαδίκτυο για το τεχνολογικό εύρημα του Ξέρξη χάρη στο οποίο κατάφερε να μειώσει κατά πολύ το χρόνο άφιξής του στον ελλαδικό χώρο κατά την εκστρατεία του. Βρείτε επίσης εικόνες ή και video ώστε να δημιουργήσετε ένα πολυτροπικό κείμενο στο [padlet](https://el.padlet.com/) που θα δημιουργήσετε κάνοντας είσοδο με το gmail λογαριασμό σας και δίνοντάς του το όνομα του τεχνολογικού ευρήματος και κωδικό εισόδου. Μοιραστείτε τον κωδικό εισόδου του padlet σας με τους συμμαθητές σας της ομάδας 2 και δώστε τους τη δυνατότητα να γράψουν στον εικονικό τοίχο σας.

**Βήμα 4ο**

Να αποδώστε το ιστορικό γεγονός της μάχης των Θερμοπυλών και της ναυμαχίας του Αρτεμισίου με τη μορφή ενός παραμυθιού με το πρόγραμμα [storybird](https://storybird.com/).

Εισάγετε ήρωες από την αρχή μέχρι το τέλος του γεγονότος – παραμυθιού:

Η σπαρτιάτισσα μάνα αποχαιρετά το γιό της (Διηνέκη, Λεωνίδα…),

Ο Λεωνίδας συγκεντρώνει το στρατό του και του δίνει οδηγίες…

Ο Ξέρξης ντύνεται στα χρυσά…

Ο Θεμιστοκλής ετοιμάζει το στόλο του…

Οι Θεσπιείς…

Ο Εφιάλτης εξάλλου…

Βάλτε τη φαντασία σας να δουλέψει και «ντύστε» με κατάλληλες εικόνες το παραμύθι σας!

**Βήμα 5ο**

Υποθέστε πως είστε ο Ηρόδοτος και αφηγείστε την ιστορία της περσικής επίθεσης στις Θερμοπύλες. Ξεκινήστε την ιστορία από την αρχή. Δημιουργήστε ένα google doc γράφοντας από μια μικρή παράγραφο ο καθένας. Καλέστε τα μέλη των υπόλοιπων ομάδων να συνεχίσουν την ιστορία.

**Βήμα 6ο**

Ζωγράφοι όπως ο Louis David και ο H.M.Herget, έχουν εμπνευστεί από τη μάχη των Θερμοπυλών και τη ναυμαχία της Σαλαμίνας. Μπορείτε να δείτε τους πίνακες στο διαδίκτυο, στη σελίδα του National Geographic Society. Αφού ερευνήσετε με μία μηχανή αναζήτησης στο διαδίκτυο και άλλα παρόμοια έργα (δίνοντας ως λέξεις- κλειδιά μάχες ή ήρωες των μηδικών), να γράψετε μια εργασία με θέμα: «Οι Περσικοί πόλεμοι στη ζωγραφική». Στο κείμενό σας να προσέξετε κατά πόσο ακολουθούν οι καλλιτέχνες την περιγραφή του Ηροδότου. Καλό θα είναι να εκτυπώσετε τους πίνακες και να τους εκθέσετε στην τάξη σας.

* (Jacques Louis David, Ο Λεωνίδας στις Θερμοπύλες
* Η.Μ.Herget, «O Λεωνίδας αποχαιρετά τους συμμάχους πριν από τη μάχη των Θερμοπυλών)

Φύλλα εργασίας

Ομάδα 2

**Βήμα 1ο**

Αφού μεταβείτε στην ηλεκτρονική διεύθυνση της [Πύλης για την ελληνική γλώσσα](http://www.greek-language.gr/greekLang/index.html) → Ψηφίδες για την ελληνική γλώσσα → Νεοελληνική Λογοτεχνία → Ανεμόσκαλα → Συμφραστικοί πίνακες λέξεων για νεοέλληνες ποιητές → γενικός συμφραστικός πίκνακας → επιλογές αναζήτησης, γράψτε τη λέξη «Θερμοπ». Εκεί θα διαπιστώσετε την παρουσία των Θερμοπυλών στη νεοελληνική ποίηση.

Να συγκεντρώσετε στοιχεία για τη μάχη των Θερμοπυλών όπως αποδόθηκε από τη λογοτεχνία. Εξετάστε πώς παρουσιάζεται η μάχη ή ορισμένα στοιχεία- σύμβολα της μάχης, αν γίνεται το θέμα ενός έργου ή απλώς αναφέρεται μέσα σ' ένα έργο (π.χ. στον Εθνικό ύμνο) ή ποιος συμβολισμός της συγκινεί περισσότερο τους λογοτέχνες. Γράψτε την εργασία σας σ’ ένα κείμενο του word με υπερσυνδέσμους σχετικούς με το θέμα. Εμπλουτίστε το με εικόνες. Αποθηκεύστε την εργασία σας.

**Βήμα 2ο**

Ο Θεμιστοκλής, από τους σημαντικότερους παράγοντες οριστικής απομάκρυνσης του περσικού κινδύνου από τη Δύση, με την προβλεπτικότητά του και την ευφυΐα του έστρεψε το ενδιαφέρον των Αθηναίων στη θάλασσα. Χάρη στην επιμονή του ενισχύθηκε ο αθηναϊκός στόλος και απέδωσε κατά τις κρίσιμες αναμετρήσεις του με τον περσικό στόλο. Τι θα είχε συμβεί όμως αν ο Θεμιστοκλής δεν επιχειρούσε να πείσει τους συντοπίτες του στην Εκκλησία του Δήμου για κάτι τέτοιο; Ή τι θα είχε συμβεί αν δεν είχαν αξιοποιηθεί έγκαιρα τα μεταλλεία του Λαυρίου; Πώς θα είχε εξελιχθεί η ιστορία;

Αφηγηθείτε λοιπόν εσείς την Ιστορία απ΄αυτή τη σκοπιά. Δημιουργήστε ένα κείμενο αφηγηματικό στο word όπου είστε ο ιστορικός και εξιστορείτε όσα διαδραματίστηκαν ή δημιουργήστε ένα διαλογικό κείμενο στο google docs όπου είστε ο Θεμιστοκλής που επιχειρεί να πείσει την Εκκλησία του Δήμου για την αναγκαιότητα ενίσχυσης του αθηναϊκού στόλου. Μοιράστε τους ρόλους και ξεκινήστε!

**Βήμα 3ο**

[Ο διάλογος Ξέρξη- Δημάρατου](http://ebooks.edu.gr/modules/ebook/show.php/DSGYM-A113/349/2342%2C8930/) θεωρείται ένα από τα σημαντικότερα σημεία του έργου του Ηροδότου, *Ιστορίες*. Αφού τον μελετήσετε προσεκτικά, να γράψετε σε δύο στήλες στο word τα χαρακτηριστικά των δύο κόσμων (ασιατικού- ελληνικού), όπως προκύπτουν από τα λόγια των δύο συνομιλητών.

Συζητήστε έπειτα:

 α) ποιο περιεχόμενο έχουν οι έννοιες: ελευθερία, ανδρεία, δυνάστης, δεσποτισμός, για καθέναν από τους δύο συνομιλητές,

 β) πώς αντιλαμβάνεστε εσείς τη διαφορά ανάμεσα στον εξαναγκασμό του νόμου (στην υποχρεωτική υπακοή στο νόμο) και τον εξαναγκασμό του δεσπότη. Απαντήστε δημιουργώντας πολυτροπικό κείμενο.

**Βήμα 4ο**

* Να συγκεντρώσετε στοιχεία για τη μάχη των Θερμοπυλών όπως αποδόθηκε στην τέχνη. Θα είναι ευκολότερο να χρησιμοποιήσετε το διαδίκτυο με μία μηχανή αναζήτησης. Μπορείτε να δείτε πίνακες ζωγραφικής και αγάλματα.
* Στη συνέχεια επισκεφθείτε στην πόλη μας τη Σπάρτη το άγαλμα του βασιλιά Λεωνίδα, παρατηρήστε τα χαρακτηριστικά που αποδόθηκαν στον ήρωα (μέγεθος, όγκος, στήσιμο, προσανατολισμός, ύψος, επίγραμμα…). Παρατηρήστε ακόμα στα κάγκελα περίφραξης του Δημοτικού Σταδίου της πόλης μας δίπλα στο άγαλμα τις ασπίδες με το χαρακτηριστικό «Λ». Τέλος, μεταβείτε στο Κενοτάφιο του Λεωνίδα και παρατηρήστε το χώρο. Εντοπίστε ακόμα στην πόλη μας ονόματα οδών που σχετίζονται με τους περσικούς πολέμους, τις μάχες και τα πρόσωπα των σπαρτιατών ηρώων που συμμετείχαν σ΄αυτούς (προσανατολιστείτε στο χώρο γύρω από το κενοτάφιο του Λεωνίδα). Τα αποτελέσματα της εργασίας σας να τα δώσετε με μια πολυτροπική παρουσίαση στο PowerPoint με φωτογραφικό υλικό από την πόλη μας.

**Βήμα 5ο**

Διαβάστε στον [Ελληνικό κόσμο τη μάχη των Θερμοπυλών 480 π. Χ](http://users.sch.gr/ipap/Ellinikos%20Politismos/maxes/thermopyles3.htm). όπως τα παρουσιάζουν οι αρχαίες πηγές: α) Ο Ηρόδοτος και β) ο Διόδωρος ο Σικελιώτης. Υπάρχουν διαφορές στην παρουσίαση των γεγονότων; Διασταυρώνονται οι πληροφορίες για τα ιστορικά γεγονότα; Ποια ιστορική αφήγηση σας αρέσει περισσότερο και γιατί; Απαντήστε σ΄ένα μικρό κείμενο στο word. Αποθηκεύστε την εργασία σας.

Φύλλα εργασίας

Ομάδα 3

**Βήμα 1ο**

Στο βίντεο που παρακολουθήσαμε στο αμφιθέατρο ακούστηκαν οι λέξεις: «βάρβαροι» και «Εφιάλτης». Πληκτρολογήστε στη μπάρα περιήγησης του διαδικτύου τη διεύθυνση <http://www.greek-language.gr/greekLang/index.html>. Από εκεί επιλέξτε διαδοχικά: Νέα Ελληνική – Εργαλεία – Ηλεκτρονικά Λεξικά – Λεξικό της κοινής νεοελληνικής (Τριανταφυλλίδη). Πληκτρολογήστε στη μπάρα του ηλεκτρονικού λεξικού τις λέξεις αυτές και σημειώστε τη σημασία τους.

Στη συνέχεια διαβάστε το ποίημα του Κωνσταντίνου Καβάφη [«Περιμένοντας τους βαρβάρους»](http://www.kavafis.gr/poems/content.asp?id=153&cat=1) και δείτε τη διδακτική πρόταση για το ποίημα του Αντωνέλλου : [Περιμένοντας τους βαρβάρους](http://www.schools.ac.cy/eyliko/mesi/Themata/logotechnia/yfistameno_yliko_lykeio/didaktikes_protaseis/perimenontas_tous_varvarous_kavafis.pdf). Σε ποιους και γιατί αποδόθηκε ο χαρακτηρισμός «βάρβαροι»;

Αναζητήστε σε διαδικτυακό τόπο (π.χ. [Βικιπαιδεία](http://el.wikipedia.org/wiki/%CE%92%CE%AC%CF%81%CE%B2%CE%B1%CF%81%CE%BF%CE%B9), [Βικιλεξικό](http://el.wiktionary.org/wiki/%CE%B2%CE%AC%CF%81%CE%B2%CE%B1%CF%81%CE%BF%CF%82), [Πύλη](http://www.greek-language.gr/greekLang/ancient_greek/education/translation/handbook_crosslingual/pop02.html), [Εφιάλτης](http://el.wikipedia.org/wiki/%CE%95%CF%86%CE%B9%CE%AC%CE%BB%CF%84%CE%B7%CF%82_%CE%BF_%CE%95%CF%85%CF%81%CF%85%CE%B4%CE%AE%CE%BC%CE%BF%CF%85)) τις λέξεις αυτές.

Πώς και γιατί χρησιμοποιούνται σήμερα οι λέξεις «βάρβαρος» και «εφιάλτης»;

Απαντήστε με ένα σύντομο αρχείο στο word.

**Βήμα 2ο**

Θέλετε να προκαλέσετε τους συμμαθητές σας; Ας δούμε ποια ομάδα μπορεί να φτιάξει το πιο ενδιαφέρον σταυρόλεξο. Κριτές θα είναι οι υπόλοιπες ομάδες, οι οποίες θα προσπαθήσουν να λύσουν το σταυρόλεξο που φτιάξατε! Ακολουθήστε τα εξής βήματα:

a. Ανοίξτε ένα έγγραφο word και ονομάστε το «σταυρόλεξο». Σώστε το έγγραφο στην επιφάνεια εργασίας.

b. Επιλέξτε δέκα, τουλάχιστον, ιστορικές έννοιες που έχουν σχέση με μάχη των Θερμοπυλών και τη ναυμαχία στο Αρτεμίσιο. Στη συνέχεια, να συντάξετε σύντομους ορισμούς για κάθε μία από αυτές. Γράψτε τις έννοιες και τους ορισμούς του στο έγγραφο «σταυρόλεξο».

c. Πατήστε το εικονίδιο «έναρξη». Από το αναδυόμενο μενού επιλέγετε «Όλα τα προγράμματα» και στη συνέχεια “[EclipseCrossword](http://www.eclipsecrossword.com/)”.

d. Επιλέγουμε “I would like to start a new crossword” και “next”

e. Στην επόμενη καρτέλα επιλέγουμε “Let me create a word list fromscratch now” («Ας δημιουργήσω μια νέα λίστα λέξεων από την αρχή τώρα») και στη συνέχεια “next”.

f. Στο παράθυρο που ανοίγει μπορείτε να δακτυλογραφήσετε (ή να επικολλήσετε) τη ζητούμενη λέξη (δηλ. μία από τις έννοιες που έχετε συγκεντρώσει στο έγγραφο «σταυρόλεξο») στο πεδίο “word” και τον ορισμό στο μεγαλύτερο πεδίο με τον τίτλο “clue for this word”.

g. Όταν έχετε γράψει όλες τις λέξεις και τους ορισμούς τους, πατάτε“next”.

h. Στο “name of this crossword” βάλτε ένα όνομα χαρακτηριστικό για την ομάδα σας και πατήστε “next” σε αυτή και στις δύο επόμενες καρτέλες.

i. Στη συνέχεια, επιλέγετε “save crossword”. To σώζετε με το όνομα «σταυρόλεξο1» στην επιφάνεια εργασίας.

 j. Από την καρτέλα “print” εκτυπώνετε το σταυρόλεξο.

k. Ανταλλάξτε το σταυρόλεξό σας με το σταυρόλεξο μιας άλλης ομάδας. Ποιος μπορεί να βρει σωστά όλες τις λέξεις; Καλή επιτυχία!

**Βήμα 3ο**

* Είσαι πολεμικός ανταποκριτής σε μεγάλο ειδησεογραφικό οργανισμό και έχεις μεταφερθεί με τη μηχανή του χρόνου στην αρχαϊκή εποχή. Καλείσαι να μεταβείς στο πεδίο της μάχης (εμπόλεμη ζώνη) στις Θερμοπύλες και να καλύψεις δημοσιογραφικά τη μάχη των Θερμοπυλών. Πως θα μετέδιδες την είδηση της μάχης; Στείλε με e-mail την ανταπόκρισή σου στην εφημερίδα ή τηλεοπτικό σταθμό στον οποία εργάζεσαι και φωτογραφίες από το κινητό σου τηλέφωνο ή την ψηφιακή σου φωτογραφική μηχανή.
* Κάθε βράδυ, μετά το τέλος των εχθροπραξιών της ημέρας, μεταβαίνεις στη σκηνή των αντίπαλων αρχηγών για να πάρεις συνέντευξη. Τι ρωτάς τον Λεωνίδα και τι τον Ξέρξη; Δημιούργησε φανταστικές ερωτήσεις-απαντήσεις με ρόλους: μια ομάδα δημιουργεί ερωτήσεις, μια ομάδα υποδύεται τον Ξέρξη και μια άλλη ομάδα τον Λεωνίδα. Μπορείτε επίσης να πάρετε συνέντευξη από τους Θεσπιείς και κάποιους ήρωες, π.χ. Διηνέκης. Μια άλλη ομάδα μεταβαίνει στο πλοίο του Θεμιστοκλή. Του θέτει ερωτήσεις που απαντά άλλη ομάδα που υποδύεται τον ήρωα. Δημιουργήστε τη συνέντευξη με google docs.
* Το δημοσιογραφικό επιτελείο που παρέλαβε το mail σου αναλαμβάνει να διαμορφώσει την είδηση για να εκδοθεί στην εφημερίδα. Δημιουργεί ένα έγγραφο pdf με εικόνες-φωτογραφίες από τη μάχη που έχεις στείλει, τις συνεντεύξεις των στρατιωτικών αρχηγών και των ηρώων καθώς και τα σχόλια σου. Με το εργαλείο [flipsnack](http://www.flipsnack.com/) μετατρέψτε το αρχείο pdf σε online εφημερίδα-περιοδικό.

**Βήμα 4ο**

Ο Ξέρξης θεωρούσε ότι ο πλούτος της χώρας του ήταν ικανός να κρίνει το αποτέλεσμα του πολέμου εναντίον των φτωχών Ελλήνων. Αφού αναζητήσετε στο διαδίκτυο τα αποσπάσματα:

* [Πλάτων, Νόμοι 697-699](http://ebooks.edu.gr/modules/ebook/show.php/DSGYM-A113/349/2342%2C8930/extras/texts/index7.1_/index7.1_despotismos_anatolhs.html): Ο δεσποτισμός της Ανατολής
* [Όμηρος, Οδύσσεια υ 345-347, 358](http://ebooks.edu.gr/modules/ebook/show.php/DSGYM-A113/349/2342%2C8930/extras/texts/index7.1_/index7.1_gelio_mnhsthrvn.html): Το γέλιο των μνηστήρων
* [Αριστοφάνης, Πλούτος 510-516](http://ebooks.edu.gr/modules/ebook/show.php/DSGYM-A113/349/2342%2C8930/extras/texts/index7.1_/index7.1_syntrofia_me_thn_penia.html): «συντροφιά με την Πενία»

και θυμηθείτε κυρίως τον λιτό [σπαρτιατικό τρόπο ζωής](http://ebooks.edu.gr/modules/ebook/show.php/DSGYM-A105/29/158%2C911/) από την Ιστορία σας, να χαρακτηρίσετε τους 2 τρόπους ζωής και πώς αυτοί έπαιξαν ρόλο στη διαμόρφωση του αποτελέσματος των περσικών πολέμων.

**Βήμα 5ο**

Τι συμβολίζουν οι Θερμοπύλες στο ομώνυμο ποίημα του Κ. Π. Καβάφη, [«Θερμοπύλες»](http://www.kavafis.gr/poems/content.asp?id=150&cat=1) και ποια άλλα σύμβολα χρησιμοποιεί ο ποιητής; Να διαβάσετε το διήγημα του Μ. Μητσάκη, «Το φίλημα» και να σχολιάσετε τη στάση των πρωταγωνιστών στο Μανιάκι και στις Θερμοπύλες. Απαντήστε σ΄ένα εικονικό τοίχο padlet με πολυτροπικό κείμενο.

* «Μολών λαβέ»: αναζητήστε τη σημασία και την ιστορία της φράσης στο διαδίκτυο και δημιουργήστε ένα padlet με αυτόν τον τίτλο και περιεχόμενο την ερμηνεία του με εικόνα-video που να την πλαισιώνει.

**Βήμα 6ο**

Ο συγγραφέας Steven Pressfield έγραψε το βιβλίο [«Οι πύλες της φωτιάς»](http://isxys.blogspot.com/2012/04/steven-pressfield.html) που αναφέρεται στη μάχη των Θερμοπυλών. Μπορείτε να διαβάσετε ολόκληρο το βιβλίο στο διαδίκτυο ή την [περίληψή του](http://syntrofia.pbworks.com/w/page/39298639/%CE%9F%CE%B9%20%CF%80%CF%8D%CE%BB%CE%B5%CF%82%20%CF%84%CE%B7%CF%82%20%CF%86%CF%89%CF%84%CE%B9%CE%AC%CF%82) και τον [σχολιασμό του](http://peritexnisologos.blogspot.gr/2012/10/blog-post_4.html). Ακόμα, μπορείτε να δείτε στο youtube τα δυο αποσπάσματα της ταινίας της Λαμιακής Πολιτείας [Λεωνίδας, Οι πύλες της φωτιάς](https://www.youtube.com/watch?v=ubsO8TbCE6k). Πως έχει αποδοθεί στο λογοτεχνικό έργο και στην ταινία το ιστορικό γεγονός; Γράψτε τις σκέψεις σας σ΄ένα [padlet](https://el.padlet.com/) βάζοντας αποσπάσματα από το έργο του Pressfield και video από την ταινία.

Φύλλα εργασίας

Ομάδα 4

**Βήμα 1ο**

Αφού βρείτε στο χάρτη τα σύνορα της περσικής αυτοκρατορίας, να προσδιορίσετε την έκτασή της σε σχέση με την Ελλάδα και να παρακολουθήσετε την πορεία του Ξέρξη από τα Σούσα στις Θερμοπύλες. Με βάση τις παρατηρήσεις σας αυτές και τα αριθμητικά στοιχεία που ακούσατε στο video, να εξηγήσετε τη βεβαιότητα του Ξέρξη στο διάλογό του με τον Δημάρατο πως κανείς δεν θα τολμήσει να του αντισταθεί. Απαντήστε στο padlet.

**Βήμα 2ο**

Αφού διαβάσετε προσεκτικά την πηγή [Ηροδότου Ιστορία, Η μάχη των Θερμοπυλών](http://ebooks.edu.gr/modules/ebook/show.php/DSGYM-A113/349/2342%2C8931/)  να απαντήσετε:

1. Στις πρώτες φάσεις της μάχης οι Πέρσες δεν κατορθώνουν να κάμψουν την αντίσταση των Ελλήνων. Πού οφειλόταν η ελληνική επιτυχία;

2. Ποιος ήταν, κατά τη γνώμη σας, ο ρόλος του Εφιάλτη στην έκβαση της μάχης;

3. Ποια στοιχεία της θυσίας των Ελλήνων στις Θερμοπύλες προβάλλονται σε καθένα από [τα **επιγράμματα του** κεφ. 228](http://ebooks.edu.gr/modules/ebook/show.php/DSGYM-A113/349/2342%2C8931/);

**Βήμα 3ο**

Χορός πριν από τη μάχη: Έλληνες και Ιμπραήμ στην Πύλο

«Την αυγή δυο ώρες να φέξει πλάκωσε ο Μπραΐμης, πεζούρα και καβαλαρία, και ήρθανε πολλά πλησίον μας. Είναι ένα γιοφύρι ενού γιβαριού (= ιχθυοτροφείου) και πέρασαν εκεί και στάθηκαν. Εγώ κατέβασα καμιά εικοσαριά παιδιά και πιάσαν τον χορόν και τραγουδούσαν και χόρευαν. Τηράνε οι Τούρκοι, πλησιάζουν κι άρχισαν με τους κατζαδόρους (=είδος τουφεκιών) και καραμπίνες τον τουφεκισμόν. Εμείς τους είπα και δεν έριχνε κανένας. Εκεί οπού ρίχναν, μου λάβωσαν δυο παιδιά εις τον χορόν. Κέρασα απόνα ρακί τους Έλληνες τους αθάνατους, τα γενναία λιοντάρια. Οπού ανάθεμα τούς αίτιους οπού τους γιόμωσαν φατρίες και διχόνοιες και γίνηκαν από αυτά οι αράπηδες παλικάρια κι άφησαν εποχή. Αφού κέρασα το ρακί των Ελλήνων, ζύγωσαν οι Τούρκοι κοντώτερα. Τότε άρχισε ο πόλεμος και βάσταξε ως εφτά ώρες».

Μακρυγιάννης, Απομνημονεύματα, επιμ. Σπ. Ι. Ασδραχά, εκδ. Καραβία

Ποια κοινά στοιχεία μπορείτε να εντοπίσετε στη συμπεριφορά των τριακοσίων του Λεωνίδα και των στρατιωτών του Μακρυγιάννη; Ποιες ιδέες και αξίες είναι κοινές ανάμεσα στα δύο κείμενα; Δημιουργήστε στο word ένα πίνακα 2 στηλών και τοποθετήστε εκεί την απάντησή σας.

**Βήμα 4ο**

Εμείς οι Σπαρτιάτες νιώθουμε περήφανοι για την καταγωγή μας χάρη στον ηρωισμό που επέδειξε ο πρόγονός μας, ο βασιλιάς Λεωνίδας και οι «300» του. Όλοι μας γνωρίζουμε την ηρωική απάντησή του στους Πέρσες (480 π.Χ.) «Μολών λαβέ». Να αναζητήσετε στο διαδίκτυο και την απάντηση που έδωσε αρκετά χρόνια αργότερα σ΄έναν άλλο «βάρβαρο» κατακτητή, το Μωάμεθ Β΄ τον Πορθητή (1453) ένας επίσης σημαντικός βασιλιάς της περιοχής μας: ο Κωνσταντίνος Παλαιολόγος και να τις συγκρίνετε. Δημιουργήστε ένα padlet με εικόνα ή video (πολυτροπικό).

**Βήμα 5ο**

Τα στενά των Θερμοπυλών προκρίθηκαν ως γραμμή άμυνας λόγω της φυσικής οχύρωσης του χώρου. Ας σημειωθεί επίσης ότι εκεί οι Φωκείς και οι Αιτωλοί νίκησαν τους Γαλάτες το 279 π.Χ. Ακόμη το 1941 το ίδιο σημείο αξιοποιήθηκε ως έσχατη αμυντική προσπάθεια απέναντι στους Γερμανούς.

Αφού εντοπίσετε στο χάρτη την περιοχή, και θυμηθείτε τι είχε σχολιάσει ο ιστορικός στο video που παρακολουθήσαμε για την Ελβετία και τα στενά περάσματά της, να δημιουργήσετε ένα μικρό αρχείο στο word με θέμα το ρόλο της σωστής επιλογής πεδίου μάχης και της γεωλογίας μιας περιοχής σ΄ έναν πόλεμο. Μπορείτε να δώσετε και επέκταση στο κείμενό σας με υπερσυνδέσμους που να οδηγούν σε πληροφορίες ή video σχετικά με το θέμα.

**Βήμα 6ο**

Τι θα συνέβαινε αν…

* Μπορείς να σκεφτείς πώς θα μπορούσε να έχει εξελιχθεί η ιστορία αν οι Σπαρτιάτες δεν είχαν στείλει στρατό στις Θερμοπύλες; Ποιες θα ήταν οι συνέπειες για την Ελλάδα και ίσως για ολόκληρη τη Δύση;
* Διαμορφώστε εσείς την ιστορία: βάλτε τους σπαρτιάτες στρατιώτες να συλλαμβάνουν τον Εφιάλτη την ώρα που πηγαίνει στο στρατόπεδο των Περσών. Συνεχίστε την ιστορία με google docs.

Σημείωση για όλες τις ομάδες: όλα τα φύλλα εργασίας είναι αναρτημένα στο e-class του μαθήματος: Αρχαϊκή εποχή. Εκεί μπορούν να αναρτηθούν απαντημένα τα φύλλα εργασίας των ομάδων και στο blog της τάξης.



Jacques Louis David, «Ο Λεωνίδας στις Θερμοπύλες» [πηγή: Jacques Louis David – The Complete Works]